Den tidligere Frederikshavn White Hawks-målmand Frederik Andersen nåede 50 sejre i NHL i rekordfart.

Den danske NHL-målmand Frederik Andersen spillede natten til onsdag sin første kamp for Anaheim Ducks i næsten en måned, og den tidligere Frederikshavn White Hawks-målmand gjorde det godt. Anaheim vandt kampen mod Arizona Coyotes med 4-1, og 25-årige Andersen reddede 29 af de 30 skud, han blev præsenteret for. Sejren var Frederik Andersens 50. i NHL-karrieren, og den store dansker har nået den flotte milepæl på rekordtid. Andersen har kun 18 nederlag i statistikken, og han har således vundet 50 af sine første 68 starter i målet. Dermed tangerede Frederik Andersen den tidligere Montreal Canadiens-målmand Bill Durnans rekord. Durnan formåede fra 1943 til 1944 at vinde 50 af sine første 68 kampe. Sejr nummer 50 hentede han 16. december 1944. Frederik Andersen har siddet ude med en skade siden 8. februar, hvor han fik målet ned over sig og udgik med en skade i en kamp mod Tampa Bay Lightning.